Kui üürnik soovib lepingut pikendada, kuid omanik sellega ei nõustu, siis võib üürnik nõuda üürilepingu pikendamist üürikomisjonis või kohtus. VÕS § 329 lõike 3 kohaselt peab üürnik esitama taotluse üürilepingu pikendamiseks kohtusse või üürikomisjoni hiljemalt 60 päeva enne lepingu tähtaja möödumist. Menetluse ajal kehtib üürileping edasi senistel tingimustel. Üürilepingu pikendamise otsustamisel kaalub kohus või üürikomisjon mõlema poole huvisid ning arvestab lepingu sõlmimise asjaolusid ja sisu, lepingupoolte suhteid, üürileandja vajadust eluruumi ise kasutada, olukorda eluruumide kohalikul turul (VÕS § 328 lg 2). Kui üürnik on üürilepingu pikendamist nõudnud korduvalt, tuleb arvestada ka seda, kas üürnik on teinud kõik võimaliku uue eluaseme leidmiseks. Üürniku taotlust üürilepingu pikendamiseks ei rahuldata, kui pikendamine oleks vastuolus üürileandja õigustatud huvidega, eelkõige kui üürnikul on võlg üüri või kõrvalkulude eest, üürnik on oluliselt rikkunud kohustusi kasutada üüritud asja hoolikalt ja vastavalt sihtotstarbele (sellega seondub ka ebaseaduslik allkasutus), arvestada majaelanike ja naabrite huvidega, üürileandja pakub üürnikule teise samaväärse eluruumi (VÕS § 328 lg 1).